CELEX: 32021D0326
Language: lt
Date: 1613952000000
Title: Tarybos sprendimas (ES) 2021/326 2021 m. vasario 22 d. dėl pozicijos, kurios Sąjungos vardu turi būti laikomasi Prekybos komitete, įsteigtame Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu, dėl XII priedo (Viešieji pirkimai) 1 priedėlio dalinio pakeitimo

2021 2 24   
               
               
                  LT
               
               
                  Europos Sąjungos oficialusis leidinys
               
               
                  L 64/8
               
            
         TARYBOS SPRENDIMAS (ES) 2021/326
         2021 m. vasario 22 d.
         dėl pozicijos, kurios Sąjungos vardu turi būti laikomasi Prekybos komitete, įsteigtame Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu, dėl XII priedo (Viešieji pirkimai) 1 priedėlio dalinio pakeitimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Sąjungos bei jos valstybių narių ir Kolumbijos, Peru bei Ekvadoro prekybos susitarimą, ypač į jo 191 straipsnį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Europos Sąjungos bei jos valstybių narių ir Kolumbijos bei Peru prekybos susitarimą (toliau – Prekybos susitarimas) Sąjunga pasirašė pagal Tarybos sprendimą 2012/735/ES (1), Sąjunga ir Peru jį laikinai taiko nuo 2013 m. kovo 1 d., o Sąjunga ir Kolumbija – nuo 2013 m. rugpjūčio 1 d. Prekybos susitarimas buvo iš dalies pakeistas 2016 m. lapkričio 11 d. pasirašytu Ekvadoro prisijungimo protokolu (2) pagal Tarybos sprendimą (ES) 2016/2369 (3) ir laikinai taikomas nuo 2017 m. sausio 1 d.;
                  
               
                     (2)
                  
                  
                     Prekybos susitarimo 191 straipsnyje išdėstytos procedūros, kuriomis vadovaudamasi Šalis gali keisti arba ištaisyti su ja susijusią viešųjų pirkimų taikymo sritį pagal Prekybos susitarimo VI antraštinę dalį;
                  
               
                     (3)
                  
                  
                     Prekybos susitarimo XII priedo 1 priedėlyje nustatyti Kolumbijos centrinės valdžios subjektai, kurių viešiesiems pirkimams taikoma Prekybos susitarimo VI antraštinė dalis (toliau – perkančiųjų subjektų sąrašas);
                  
               
                     (4)
                  
                  
                     2019 m. spalio 17 d. Bogotoje vykusiame Viešųjų pirkimų pakomitečio posėdyje Kolumbija informavo Sąjungą apie savo ketinimą atnaujinti perkančiųjų subjektų sąrašą, į jį įtraukiant po 2011 m. įsteigtas šešias vykdomojo lygmens agentūras. Tuo metu, kai 2010 m. buvo užbaigtos derybos dėl Prekybos susitarimo, kompetencija, kuria šiuo metu naudojasi tokios agentūros, buvo priskirta ministerijų lygmens perkantiesiems subjektams;
                  
               
                     (5)
                  
                  
                     Sąjunga ir Kolumbija susitarė, kad perkančiųjų subjektų sąrašas turėtų būti atitinkamai atnaujintas;
                  
               
                     (6)
                  
                  
                     todėl tikslinga iš dalies pakeisti perkančiųjų subjektų sąrašą. Sąjunga ir Kolumbija susitarė, kad tokiam atnaujinimui nereikia jokių kompensacinių priemonių, nes tai yra nedidelis pakeitimas pagal Prekybos susitarimo 191 straipsnio 2 dalies a punktą;
                  
               
                     (7)
                  
                  
                     pagal Prekybos susitarimo 14 straipsnio 3 dalį kartu su 12 straipsnio 4 dalimi Prekybos komitete, įsteigtame Sąjungos ir atitinkamos Susitarimą pasirašiusios Andų šalies prekybos susitarimu (toliau – Prekybos komitetas), sprendimas priimamas tik dėl jų dvišalių santykių;
                  
               
                     (8)
                  
                  
                     tikslinga nustatyti poziciją, kurios Sąjungos vardu turi būti laikomasi Prekybos komitete, nes Prekybos komiteto sprendimas iš dalies pakeisti perkančiųjų subjektų sąrašą Sąjungai bus privalomas pagal Prekybos susitarimo 14 straipsnio 2 dalį,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Prekybos komitete, dėl Prekybos susitarimo XII priedo 1 priedėlio A skirsnio 1 poskirsnyje nustatyto perkančiųjų subjektų sąrašo dalinio pakeitimo grindžiama atitinkamu Prekybos komiteto sprendimo projektu (4).
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. vasario 22 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2012 m. gegužės 31 d. Tarybos sprendimas 2012/735/ES dėl Europos Sąjungos bei jos valstybių narių ir Kolumbijos bei Peru prekybos susitarimo pasirašymo Sąjungos vardu ir laikino taikymo (OL L 354, 2012 12 21, p. 1).
         
            (2)  Prisijungimo protokolas prie Europos Sąjungos bei jos valstybių narių ir Kolumbijos bei Peru prekybos susitarimo, kuriuo atsižvelgiama į Ekvadoro prisijungimą (OL L 356, 2016 12 24, p. 3).
         
            (3)  2016 m. lapkričio 11 d. Tarybos sprendimas (ES) 2016/2369 dėl Prisijungimo protokolo prie Europos Sąjungos bei jos valstybių narių ir Kolumbijos bei Peru prekybos susitarimo, kuriuo atsižvelgiama į Ekvadoro prisijungimą, pasirašymo Sąjungos vardu ir laikino taikymo (OL L 356, 2016 12 24, p. 1).
         
            (4)  Žr. dokumentą ST 5699/21 (http://register.consilium.europa.eu).